Liiton puheenjohtajan Mikko Savolan mukaan Suomi saattaisi joutua harkitsemaan palkka-armeijaa, jos EU-komission asekielto astuu voimaan.

Reserviläisliitto on huolissaan EU:n kaavailemasta puoliautomaattikiväärikiellon vaikutuksista Suomeen. Liiton puheenjohtajan, kansanedustaja Mikko Savolan mukaan kielto romuttaisi Suomen puolustuskykyä.

– Se tarkoittaisi merkittävän kielteisestä vaikutusta Suomen puolustuskykyyn, Savola sanoo Iltalehdelle.

Puolustusvoimien sodan ajan joukkojen vahvuudesta yli 97 prosenttia koostuu reserviläisistä ja juuri kyseiset puoliautomaattikiväärit ovat suosituimpia reserviläisten ammuntatoiminnassa.

Kielto tarkoittaisi, että noin 70 000 alan harrastajalta jouduttaisiin keräämään aseet pois.

– Päätös olisi katastrofi reseviläiskentälle. Monin paikoin harrastustoiminta uhkaisi loppua. Puolustusvoimien resursseilla reserviläisten ampumataitoja ei pystytä ylläpitämään, Savola huomauttaa.

Puolustusvoimien kertausharjoituksissa reserviläinen pääsisi Savolan mukaan ampumaan keskimäärin vain kerran 20. vuodessa.

– Eihän se riitä lainkaan pitämään ampumistaitoja yllä. Harrastustoiminta on ollut tässä ehdottoman tärkeää.

Reserviläisliitto järjestää vuosittain noin 10 000 erilaista ampumakilpailua ja -harjoitusta, joissa käytetään laajasti erilaisia puoliautomaattipistooleita ja -kivääreitä.

Suomelle palkka-armeija?

EU:n komissio on jo pidempään aikaan valmistellut aselainsäädännön yhtenäistämistä unionin alueella. Keskiviikkona komissio julkaisi Pariisin iskujen seurauksena esityksen, jossa kiellettäisiin sotilasaseita muistuttavat puoliautomaattikiväärit. Reserviläisliitto vaatii Suomelle kansallista varaumaa, jotta kieltoa ei tarvitsisi ottaa täällä käyttöön.

– Kansallinen puolustuskyky on asetettava direktiivin edelle. Iskujen jälkeen on noussut sellainen hysteria, että nyt rinnastetaan Pariisin kaameudet suomalaisten rehellisten reserviläisten ja metsästäjien toiminnan kanssa. Niillä ei ole mitään tekemistä keskenään, Savola puuskahtaa.

Kieltoa suunnitellessa ei Savolan mukaan ole otettu huomioon Suomen muista EU-maista poikkeavaa tilannetta. Monissa muissa EU-maissa on käytössä ammattiarmeija.

– Jos kielto astuu voimaan, tulee Suomen puolustusratkaisu uudelleen puntaroivaksi.

Eli pitäisikö Suomen harkita siirtymistä palkka-armeijaan?

– Se on uhkana. Se olisi kuitenkin kallis ratkaisu. Suomen kannalta yleinen asevelvollisuus on selkeästi edullisempi ja tehokkaampi ratkaisu, Savola sanoo.

Jo nyt tiukka lainsäädäntö

Komission kiellettäväksi ehdottamat puoliautomaattikiväärit maksavat sadoista tuhansiin euroihin. Suomalaiset huippuharrastajat ovat sijoittaneet kalustoonsa jopa kymmeniä tuhansia.

– Korvaavaa asetta ei heille pysytytä osoittamaan, Savola toteaa.

Savola huomauttaa, että aselainsäädäntö on Suomessa jo hyvin tiukka.

– Ennen kuin oman aseluvan voi saada, pitää olla takana pitää olla pari vuotta säännöllistä harjoittelua ampumaseurassa. Ampumaradoilla on aina valvojat ja yhteisö valvoo tarkasti toisiaan, ketkä harrastavat.

Savolan mukaan myönnettyjen aselupien määrä on viime vuosina pienentynyt.

Myös sisäministeriö vastustaa kaavailtuja muutoksia ja se pyrkii vaikuttamaan komissioon, jotta esityksestä ei tulisi Suomen näkökulmasta liian tiukka.